
Kisnyomású higanygőz és KrCl excimer lámpa hatékonyságának összehasonlítása UV/H2O2 és UV/PDS eljárások során

Kulcsszavak: vízkezelés;antibiotikum;excimer;mátrixhatás;fotolízis
Napjainkban számos biológiai hatással bíró, perzisztens mikroszennyező kerül felszíni és felszín alatti vizeinkbe, közegészségügyi és környezeti problémákat okozva. A SO4•– és •OH generálásán alapuló nagyhatékonyságú oxidációs eljárások kiegészítő vízkezelési módszerként lehetőséget kínálnak ezen vegyületek hatékony eltávolítására az ivóvíz kezelés során.
A kisnyomású higanygőzlámpa (LPM) a vízkezelésben elterjedten használt fényforrás, mely 254 nm-es fényt bocsát ki. Az LPM lámpa alternatívája lehet a 222 nm-es fényt kibocsátó KrCl excimer lámpa, melynek használata a Covid-19 világjárvány alatt terjedt el, elsősorban felületek és légterek fertőtlenítésére. Munkánk során UV/H2O2 és UV/PDS (PDS: peroxo-diszulfátion, S2O82-) módszerek hatékonyságát vizsgáltuk a két fényforrás esetén, szerves modellvegyületként trimetoprim antibiotikumot használva.
Az azonos elektromos teljesítmény (15 W) ellenére az LPM lámpa fotonfluxusa egy nagyságrenddel nagyobb, mint az excimer lámpáé. Azonban a H2O2 és a PDS 222 nm-re vonatkozó moláris abszorbanciája jelentősen meghaladja a 254 nm-re vonatkozó értéket, ami a foton fluxusból származó hátrányt részben kompenzálja. Ennek következménye, hogy az LPM lámpa esetén mindkét oxidálószer átalakulási sebessége csak kétszerese az excimer lámpa esetén mértnek. Azonban nem csak az oxidálószerek, de a trimetoprim, és a biológiai kezelt kommunális víz, mint mátrix komponenseinek abszorbanciája is számottevően nő a hullámhosszúság csökkenésével. Következésképpen az oxidálószer, a mátrix szerves és szervetlen komponensei és a trimetoprim között kialakuló kompetíció a fotonokért a két fényforrás esetén különböző mértékben befolyásolja a szerves célvegyület átalakulásáért felelős gyökök képződésének a sebességét.
A 222 nm-es KrCl excimer lámpa korlátai ellenére jó alternatívája lehet a vízkezelésben használt kisnyomású higanygőzlámpának az UV/PDS és UV/H2O2 eljárásoknál. A szervetlen és a szerves vegyületek 222 nm-re vonatkozó nagyobb moláris abszorbanciái miatt azonban az egyes komponensek között sokkal erősebb verseny alakul ki a fotonokért, mint a 254 nm-es fotolízis esetében, amit mindenképpen figyelembe kell venni a működési paraméterek optimalizálása során.



